b'\n_START_ARTICLE_\nIs\xc3\xa4\n_START_PARAGRAPH_\nIs\xc3\xa4 on lapsen miespuolinen vanhempi. Isyys voidaan m\xc3\xa4\xc3\xa4ritell\xc3\xa4 biologisen, sosiaalisen ja laillisen suhteen perusteella. Jos biologisesta isyydest\xc3\xa4 ei ole varmuutta, varmistuksen voi tarvittaessa saada DNA-testill\xc3\xa4._NEWLINE_Juridisesti ja sosiaalisesti is\xc3\xa4ksi voi tulla my\xc3\xb6s adoptoimalla lapsen._NEWLINE_Suomen lain mukaan \xc3\xa4idin aviomies on lapsen is\xc3\xa4, kun lapsi on syntynyt avioliiton aikana. T\xc3\xa4t\xc3\xa4 kutsutaan isyysolettamaksi. Isyysolettaman tarkoitus on suojella perheyhteytt\xc3\xa4. Jos avioliitto on miehen kuoleman johdosta purkautunut ennen lapsen syntym\xc3\xa4\xc3\xa4, on aviomies lapsen is\xc3\xa4, kun lapsi on syntynyt sellaiseen aikaan avioliiton purkautumisen j\xc3\xa4lkeen, ett\xc3\xa4 lapsi on voinut tulla siitetyksi avioliiton aikana . Jos biologiset vanhemmat eiv\xc3\xa4t ole naimisissa kesken\xc3\xa4\xc3\xa4n, isyys voidaan vahvistaa joko tunnustamisen perusteella tai oikeuden p\xc3\xa4\xc3\xa4t\xc3\xb6ksell\xc3\xa4. Vahvistetusta isyydest\xc3\xa4 seuraa velvollisuus osallistua lapsen elatukseen ja oikeus tehd\xc3\xa4 lapsen \xc3\xa4idin kanssa sopimuksia, tai hakea oikeuden p\xc3\xa4\xc3\xa4t\xc3\xb6st\xc3\xa4, lapsen huoltajuudesta, tapaamisoikeudesta ja siit\xc3\xa4 kumman vanhemman luona lapsi asuu. Lis\xc3\xa4ksi lapsesta tulee is\xc3\xa4ns\xc3\xa4 perillinen._NEWLINE_Is\xc3\xa4puoli on \xc3\xa4idin uusi aviomies, jos h\xc3\xa4n ei ole lapsen biologinen eik\xc3\xa4 lain mukainen is\xc3\xa4. Lapsella saattaa olla is\xc3\xa4puoli, mik\xc3\xa4li h\xc3\xa4nen vanhempansa ovat eronneet tai jos \xc3\xa4iti on j\xc3\xa4\xc3\xa4nyt leskeksi ja mennyt my\xc3\xb6hemmin uuteen avioliittoon._NEWLINE_Monessa maassa vietet\xc3\xa4\xc3\xa4n is\xc3\xa4np\xc3\xa4iv\xc3\xa4\xc3\xa4, jolloin lapset muistavat isi\xc3\xa4\xc3\xa4n. Suomessa is\xc3\xa4np\xc3\xa4iv\xc3\xa4 on marraskuun toinen sunnuntai.'